钦定古今图书集成/明伦汇编/官常典/第729卷 > 张世杰 张应科
## 钦定古今图书集成/明伦汇编/官常典/第729卷 > 张世杰 张应科

按《宋史忠义传》：“世杰，范阳人。少从张柔戍杞，有罪，遂
奔宋，隶淮兵中，无所知名。阮思聪见而奇之，言之吕
文德，文德召为小校，累功至黄州、武定诸军都统制。
攻安东州，战疾力，与高达援鄂州，有功，转十官。寻从
贾似道入黄州，战蘱草坪，夺还所俘，加环卫官，历知
高邮军、安东州。咸淳四年，大兵筑鹿门堡，吕文德请”
益兵于朝，调世杰与夏贵赴之。及吕文焕以襄阳降，
命世杰将五千人守鄂州。世杰以铁緪锁两城，夹以
炮弩，其要津皆施杙，设攻具。大军破新城，长驱而下，
世杰力战不得前，遣人招之，不听。丞相伯颜阳攻严
山隘，潜舟自唐港荡舟入汉，东攻鄂，鄂降。世杰提所
部兵入卫，道复饶州，乃入朝。时方危急，征诸将勤王，
多不至，独世杰来，上下叹异。自和州防御使不数月
累加至保康军承宣使，总都督府兵，遣将四出，取浙
西诸郡，复平江、安吉、广德、溧阳诸城，兵势颇振。此月，
与刘师勇诸将大出师焦山，令以十舟为方，碇江中，
非有号令毋发碇，示以必死。元帅阿术载彀士以火
矢攻之，世杰兵乱，无敢发碇，赴江死者万馀人，大败，
奔圌山。上疏请济师，不报。寻擢龙、神卫四厢都指挥
使。十月，进沿江招讨使，改制置副使，兼知江阴军。已
而大军至独松关，召文天祥入卫，以世杰为保康军
节度使、知平江，寻亦召入卫，加检校少保。二年正月，
大军迫临安，世杰请移三宫入海，而与天祥合兵，背
城一战。丞相陈宜中方遣人请和，不可，白太皇太后
止之。未几，和议亦沮。兵至皋亭山，世杰乃提兵入定
海。石国英遣都统卞彪说之使降，世杰以为彪来从
己俱南也，椎牛享之。酒半，彪从容为言，世杰大怒，断
其舌，磔之巾子山。四月，从二王入福州。五月，与宜中
奉昰为主，拜签书枢密院事。王世强导大军攻之。世
杰乃奉益王入海，而自将陈吊眼、许夫人诸翼兵，攻
蒲寿庚不下。十月，元帅唆都将兵来援，众遂解去。既
而唆都遣人招益王，又遣经历孙安甫说世杰，世杰
拘安甫军中，不遣。招讨刘深攻浅湾，世杰兵败，移王
居井澳，深复来攻井澳，世杰战却之，因徙𥐻州。至元
十四年正月，遣将王用攻雷州，用败绩。四月，益王殂、
卫王昺立，拜世杰少傅、枢密副使。五月，遣琼州安抚
张应科攻雷州，三战皆不利。六月，再决战雷城下，应
科死之。世杰以𥐻州不可居，徙王新会之厓山。八月，
封越国公，发琼州粟以给军。十月，遣凌震、王道夫袭
广州，震败绩。明年，元帅张弘范等兵至厓山。或谓世
杰曰：“北兵以舟师塞海口，则我不能进退。盍先据海
口，幸而胜，国之福也。不胜，犹可西走。”世杰恐久在海
上有离心，动则必散，乃曰：“频年航海，何时已乎？今须
与决胜负。”悉焚行朝草市，结大舶千馀，作木砦，为死
守计，人皆危之。已而弘范兵至，据海口，樵汲道绝，兵
茹干粮十馀日，渴甚，下掬海水饮之，海咸，饮即呕泄，
兵大困。世杰率苏刘、义方兴日大战。弘范得世杰甥
韩，命以官，使三至招之。世杰历数古忠臣曰：“吾知降
生且富贵，但为主死不移耳！”二月，癸未，弘范等攻厓
山，世杰败走卫王舟，大军薄中军，世杰乃断维，以十
馀舰夺港去。后还收兵厓山，刘自立击败之，降其将
方遇龙、叶秀荣、章文秀等四十馀人，世杰复欲奉杨
太妃，求赵氏后而立之。俄飓风坏舟，溺死平章山下。